cyanic-selkie/wikianc huggingface dataset:
ལུགས་ཀྱི་བསྟན་བཅོས་ཨུཏྤ་ལའི་སྡོང་པོ།
དེ་སྟེང་ས་བོན་གྲུང་པོ་སྐྱོན་མེད་ནི།།
ཚུད་ཞབས་གཏོར་བ་གང་མོས་སྲོལ་དང་སྦྱར།།
ཚུད་ཞབས་ཁུང་བུར་ས་བོན་ལྔ་རེ་འཕང་།།
གཏོར་བའི་སྲབ་འཐུག་འབུ་སྲིན་མང་ཉུང་ལྟ།།
ཉི་མའི་དཀྱིལ་འཁོར་གསལ་དུས་ཆུ་དང་སྦྱར།།
སྐམ་འཁྱག་ས་བོན་རུལ་ན་སླར་ཚུད་བྱ།།
འོན་ཀྱང་ཕུ་མདའ་བར་གྱི་ལོ་ཐོག་ལ།།
ས་གཞི་མ་འདྲ་ཆར་ཆུ་འོ་མ་འདྲ།།
ལུད་ནི་ལྟོ་འདྲ་གྱང་རིབ་གོས་དང་འདྲ།།
སོ་ནམ་ལས་གཞན་ལུས་ཀྱི་ག་གདར་འདྲ།།༼དཔེ་གཞན་ཞིག་ཏུ་ག་བརྡར་ཞེས་འབྱུང་།༽
སྐྱོན་བྲལ་ལྗང་པ་ནེ་ཙོའི་འདབ་གཤོག་འདྲ།།
ནར་སོན་སྦ་འཁར་ཚིགས་པས་བརྒྱན་པ་འདྲ།།
སྙེ་མ་ཟུར་དྲུག་བཻཌཱུརྱ་དང་འདྲ།།
དར་བབས་མདངས་ནི་བཙོ་མའི་གསེར་དང་འདྲ།།
ནོར་འཛིན་གུར་གུམ་ཆུ་ཡིས་བྱུག་པ་འདྲ།།
མ་གོད་མ་རུལ་སྐྱོན་གྱིས་མ་གོས་པར།།
རིམ་བཞིན་བསྡུས་ཏེ་བང་མཛོད་བཀང་བྱས་ནས།།
ཐོག་མར་དཀོན་མཆོག་གསུམ་ལ་མཆོད་ཡོན་སྦྲེང་།།
ཡུལ་ལྷ་བཞི་བདག་དཔོན་དང་ཕ་མ་མཆོད།།
བང་མཛོད་སྦྱིན་པ་རྒྱུ་ཡི་གཏེར་ཆེན་ཡིན།།
སྙམ་པའི་མི་དེ་ལོངས་སྤྱོད་རྒྱུན་མི་ཆད།།༼དཔེ་གཞན་ཞིག་ཏུ་བརྐམ་པའི་མི་དེ་སོགས་འབྱུང་།༽
འཇིག་རྟེན་ལུགས་ཀྱི་བསྟན་བཅོས་ཨུཏྤ་ལའི་སྡོང་པོ་ལས་སོ་ནམ་བྱ་ཚུལ་གྱི་འདབ་མ་སྟེ་བཞི་པའོ།།
སྐུ་རྟེན་རྒྱུ་དང་བྱུང་ཚུལ་དབྱེ་བ་བཤད།།
རི་བོ་ཆེན་པོ་འོད་དུ་འབར་བ་གཉིས།།
བསྟན་པའི་སྦྱིན་བདག་རྒྱལ་པོ་ཀྲི་ཀྲི་ཡིས།།
རྒྱལ་བ་གསུམ་པ་འོད་སྲུང་ཆེན་པོ་ལ།།
ཐེག་མཆོག་སེམས་བསྐྱེད་བཟུང་ཕྱིར་རྟེན་དུ་ཕུལ།།
སྟོན་པས་བསྔགས་པ་རབ་བརྗོད་བྱིན་གྱིས་རླབས།།
དེ་ནས་མ་ག་དྷ་རུ་རྒྱུ་བླངས་སོ།།
བྱུང་ཚུལ་དགེ་སྦྱོང་ཆེན་པོ་བཞུགས་པའི་དུས།།
མཐའ་འཁོབ་རྒྱལ་པོ་ཨུཏྟྲ་ཡ་ན་དང་།།
ཡུལ་དབུས་རྒྱལ་པོ་གཟུགས་ཅན་སྙིང་པོ་གཉིས།།
འཕྲད་རེས་མེད་པའི་མཛའ་བོ་ཆེན་པོར་གྱུར།།
གཟུགས་ཅན་སྙིང་པོས་སྐྱེས་ལན་མ་འབྱོར་བར།།
ཐུབ་པ་ཆེན་པོའི་དྲུང་དུ་ཞུས་པ་ལས།།
ང་ཡི་གཟུགས་བྲིས་བསྐུར་དང་འཇིག་རྟེན་ན།།
འདི་ནི་བྲིས་སྐུ་ཐོག་མ་ཉིད་དུ་འདོད།།
དེ་ནས་ཁྱིམ་བདག་མགོན་མེད་ཟས་སྦྱིན་གྱིས།།
འདྲེན་མཆོག་ཁྱོད་ཀྱི་སྐུ་འདྲ་འབུར་དོད་ཞིག།།
བཞེངས་ངོ་ཞེས་པའི་གནང་བ་ཞུས་པའི་ཚེ།།
ཐུབ་པ་ཆེན་པོ་དེ་ལྟར་གྱིས་ཤིག་ཅེས།།
བཀའ་སྩལ་ལྷུར་བླངས་འབུར་དོད་ཐོག་མ་ཡིན།།
དབྱེ་བ་རྒྱ་གར་དབུས་དང་ཤར་ཕྱོགས་ལྷ།།
ལྷོ་ཕྱོགས་པ་དང་ཁ་ཆེར་བསྒྲུབ་པ་དང་།།
རྒྱ་ནག་གསར་རྙིང་སྟོད་ཧོར་བོད་ལྷ་དང་།།
བལ་པོའི་ལྷ་རིགས་རྟོགས་པར་སླ་ཕྱིར་བཞག།།
དེ་ལ་རྒྱ་གར་དབུས་ཀྱི་ལྷ་རིགས་ལ།།
ལི་དཀར་ལི་དམར་ལི་ཁྲ་གང་ཡང་སྲིད།།
སྐུ་ལ་གཟུངས་གཞུག་མེད་པའི་གར་བུ་སྟེ།།
འཛམ་བུ་ཆུ་བོའི་གསེར་གྱིས་དཀྲིས་པ་དང་།།
ཤ་འགྱུར་རྒྱས་ཤིང་མཉེན་ལ་གོས་འཁྱུད་མེད།།
སྐུ་ལ་འཁྲིལ་བག་ཆགས་པའི་གཟོང་རིས་ཅན།།
རྒྱན་ལ་ཕྲ་མེད་པ་ཏྲས་བསྐོར་བ་དང་།།
ཕྲེང་བ་མེ་ཏོག་ནོར་བུ་མཛེས་པ་དང་།།
དབུ་ཡི་གཙུག་ཏོར་ཤིན་ཏུ་དྲང་བ་དང་།།
ཞལ་དཀྱིལ་སྒོང་གཟུགས་ཟླུམ་རྒྱས་མཐོ་དམན་ཆུང་།།
སྤྲུལ་སྐུ་རྣམས་ལ་སྤྱན་དབྱིབས་གཞུ་འདྲ་ཞིང་།།
དབུ་ལ་མུ་ཏིག་འོད་ཟེར་ཕྲེང་བ་དང་།།
པ་ཏྲ་མེ་རིའི་འོད་སྐོར་འཁྱིལ་བ་ཡོད།།
པད་སྟན་ཟླུམ་པོའི་ཁ་སྦྱར་འཛིངས་པད་ལ།།
ཟེ་འབྲུ་ཅན་དང་འཇམ་པད་གཟོང་རིས་ཅན།།
འདི་རྣམས་ཕལ་ཆེར་ཐོ་ལྡིང་ལོ་ཆེན་གྱིས།།༼དཔེ་གཞན་ཞིག་ཏུ་ཐོ་ལིང་ཞེས་འབྱུང་།༽
གདན་འདྲེན་བགྱིས་པའི་ཡི་དམ་མང་དུ་བྱོན།།
གསང་འདུས་ལྷ་ཚོགས་མང་ཞིང་གཞན་ཅུང་ཉུང་།།
པཎ་ཆེན་རྣམས་ཀྱིས་རྡོ་རྗེ་གདན་དུ་མཆོད།།
འདི་ལ་དབུས་ཀྱི་ལྷ་ཞེས་མཆོག་ཏུ་འདོད།།
ཤར་ཕྱོགས་ལྷ་རྣམས་ཕལ་ཆེར་ལི་དཀར་སྟེ།།
ལུགས་གཙང་རྒྱན་གྱི་བཀོད་པ་ཕུན་སུམ་ཚོགས།།
དབུ་ཡི་གཙུག་ཏོར་རྒྱབ་ཏུ་ཅུང་ཟད་ཉེ།།
ཞལ་གྱི་སྒོ་མཛེས་སྤྱན་བར་དོག་ཉམས་ཅན།།
ཤངས་སྟོད་དམའ་ལ་ཤང་སྨད་གཟེངས་མཐོ་བ།།
དབུས་ཀྱི་ལྷ་ལས་ཤངས་དཀྱུས་འདལ་བ་སྟེ།
སྐེམ་ཞིང་ཚུགས་བཟང་འགྱིང་བག་ལྷུ་ཚིགས་རན།།
ཕྱག་སོར་དྲ་བས་འབྲེལ་ཞིང་གོས་འཁྱུད་ནི།།
སྐུ་ལ་འཁྲིལ་ཞིང་རྩིང་ཞིབ་སྙོམས་པ་ཡིན།།
ཁྲི་སོགས་དབུས་ཀྱི་ལྷ་དང་མཚུངས་པ་ལ།།
པད་འདབ་ཉིས་བརྩེགས་པད་ཁ་ཅུང་ཟད་ཞུམ།།
ཡ་པད་མ་པད་འགྲིགས་པའི་ངེས་པ་མེད།།
ཁྲི་སྟན་གདོང་གསུམ་རྒྱབ་ཡོལ་ཅན་ཀྱང་སྲིད།།
དོད་ཅིང་ཞིབ་ལ་གཟོང་རིས་མང་བ་སྟེ།།
ཁོག་པ་ཅན་དང་གར་བུ་གཉིས་ཀ་ཡོད།།
རིགས་ལྔ་སྲས་བརྒྱད་དོན་ཞགས་ལྷ་ལྔ་དང་།།
འཇིགས་བྱེད་བདེ་མཆོག་དུས་ཀྱི་འཁོར་ལོ་སོགས།།
རྒྱུད་སྡེ་བཞི་ཡི་ལྷ་ཡི་བྱེ་བྲག་མང་།།
བོད་ཡུལ་དབུས་སུ་དཱི་པཾ་ཀ་ར་ཡིས།།
སུམ་ཁྲི་སྤྱན་དྲངས་འགྲོ་བའི་དོན་ལ་བཞུགས།།
ལྷོ་ཕྱོགས་ལྷ་རིགས་ཕལ་ཆེར་ལི་དམར་ཏེ།།
ཞལ་གྱི་དཀྱིལ་འཁོར་དཀྱུས་ཐུང་སོག་ཀ་ཅན།།
ཤ་ཉམས་ལྷོད་ཅིང་སྤྱན་བར་ཅུང་ཟད་ཡངས་།།
ཤངས་ཀྱི་གཟེངས་དམའ་དཔྲལ་མཚམས་དབྱེས་མི་ཕྱེད།།
ན་བཟའ་སྐུ་ལ་འཁྲིལ་ཞིང་གཟོང་རིས་མེད།།
ཁ་སེར་ཟེའུ་འབྲུ་གཟོང་རིས་མཛེས་པ་ཡོད།།
ཁ་སྦྱར་པད་རྐྱང་ཅི་རིགས་ཡོང་བར་སྣང་།།
སངས་རྒྱས་བྱང་སེམས་སྒྲོལ་མའི་ལྷ་ཚོགས་དང་།།
བྱ་བའི་རྒྱུད་ཀྱི་ལྷ་ཚོགས་ཕལ་ཆེར་མང།།
འདི་རྣམས་གྲོང་ཁྱེར་ཆེན་པོ་མཐར་སྐྱེས་ནས།།
པཎ་ཆེན་པི་ཛ་ཀིརྟིས་མང་ཞིག་བསྣམས།།
ཁ་ཆེའི་ལྷ་ནི་ལི་དཀར་ལི་དམར་གཉིས།།
ཞལ་གྱི་དཀྱིལ་འཁོར་ཚོ་ལ་སྟོད་སྨད་ཆུང་།།
གཙུག་ཏོར་ནོར་བུ་ནུབ་པའི་ཚུལ་དུ་གནས།།
སྤྱན་བར་དོག་ལ་ཤངས་ཀྱི་སྒང་ཟླུམ་བཟང་།།
ཞལ་མཆུའི་སྒྲོས་འཐུག་དངུལ་ལམ་ཟངས་ཀྱི་སྤྱན།།
མུ་ཏིག་ཐོད་དང་དོ་ཤལ་གཉིས་ཀ་སྲིད།།
འགྱིང་བག་བདེ་ཉམས་ཆུང་ཞིང་ལྷུ་ཚིགས་ཐུང།།
ན་བཟའ་སྐུ་ལ་འཁྲིལ་ཞིང་གོས་འཁྱུད་རིང།།
པདྨ་འབྱིག་མོ་ཆིག་རྐྱང་འདབ་མ་ཆེ།།༼དཔེ་གཞན་དུ་འབྱིག་མི་ཞེས་འབྱུང་།༽
པད་མགོ་ཅུང་རྒྱས་ཁ་སྦྱར་རྐྱང་པའང་སྲིད།།
གདན་ཁྲི་ལ་སོགས་ཅི་རིགས་ཡོང་བ་ཡིན།།
བྱ་བའི་རྒྱུད་ཀྱི་ལྷ་ཚོགས་མང་བར་བཤད།།
འདི་རྣམས་ཕལ་ཆེར་པཎ་ཆེན་ཤཱཀ་ཤྲཱི་དང་།།
དཱ་ན་ཤཱི་ལ་རཀྵི་ཏ་རྣམས་ཀྱིས།།
གདན་འདྲེན་བགྱིས་ཏེ་བོད་དུ་བྱོན་པ་ཡིན།།
ཐུབ་པ་མྱ་ངན་འདས་ནས་ལོ་བརྒྱ་ན།།
རྒྱ་ནག་རྒྱལ་པོ་བུ་ཟི་ཐན་གྱི་སྲས།།
ཅོང་ཀིང་ཟུང་ཧུང་གིས་ནི་རྒྱ་ནག་ལྷ།།
བརྒྱད་ཁྲི་བཞེངས་པ་རྣམ་འགྱུར་འདི་ལྟར་སྟེ།།
རྒྱུ་ནི་ལི་དཀར་ལི་དམར་གཉིས་ཀ་སྲིད།།
ཡན་ལག་ཁེངས་ཤིང་སྦོམ་ལ་ཤ་རྒྱས་པ།།
སྤྱན་དཀྱུས་ཐུང་ཞིང་ཅུང་ཟད་ཞལ་ལྐོ་རིང་།།
ཉིང་ལག་ཐུང་ཞིང་སྤྲུལ་སྐུ་མདུན་ཕྱོགས་རྒུ།།
རྒྱན་ཅན་རྣམས་ལ་ཨུཏྤལ་དོ་ཤལ་དང་།།
རིན་ཆེན་ཕྲ་ཚོམ་བབ་ལེ་དར་དཔྱངས་དང་།།
དབུ་ལ་དར་ཐོད་སུམ་ཕྲེང་ཅོག་ཞུ་གྱོན།།
སྟེགས་བུ་ལ་གནས་ཕྱེད་དཀྱིལ་རོལ་པ་དང་།།
རྡོ་རྗེ་དཀྱིལ་ཀྲུང་ལ་སོགས་ངེས་པ་མེད།།
གོས་འཁྱུད་ཕྲ་ཞིང་ཞིབ་ལ་ཁབ་རྩེ་འདྲ།།
ལ་ལར་སྦོམ་ཞིང་རག་པའང་སྲིད་པ་ཙམ།།
འདི་ལ་ཕལ་ཆེར་བྱམས་མགོན་རྣམ་སྣང་དང་།།
འཇིག་རྟེན་དབང་ཕྱུག་ཐུབ་པ་གྲོང་ཁྱེར་མ།།
ཕལ་ཆེར་སྤྲུལ་པའི་སྐུ་དང་སེམས་དཔའང་མང་།།
རྒྱ་བཟའ་ཀོང་ཇོས་སུམ་སྟོང་བོད་དུ་བསྣམས།།
འདི་ལ་རྒྱ་ནག་ལི་ཞེས་ཟེར་བར་སྣང་།།
རྒྱ་ནག་གསར་མ་ཐུགས་དམ་ལྷ་ཞེས་དང་།།
སྐུ་རིམ་མ་གཉིས་བཤད་པ་རྒྱུ་ཕལ་ཆེར།།
རག་རྙིང་དག་ལས་བྱས་པ་མང་བ་ཡིན།།
སྔ་མ་ལེགས་ཤིང་ཕྱི་མ་ཞེལ་བར་འདོད།།
རྒྱུ་དང་བཟོ་རིགས་སྔ་མ་དང་མཚུངས་ལ།།
ལྗང་གསེར་སྔོན་མོས་གཡོག་པའི་སྐུ་གཟུགས་ནི།།
རྒྱབ་ཡོལ་པད་གཟུགས་འོད་ཟེར་དྲ་བས་བསྐོར།།
ཁྲི་དང་ཁྲི་ཡོལ་མཆོད་རྫས་ཁྱེར་བ་ཡིན།།
རྒྱ་ནག་ཡི་གེ་འཇམ་བརྐོས་གྲུབ་པ་དང་།།
ཟོང་རིགས་མང་པོས་བརྒྱན་པའི་མཚར་ཅན་དེ།།
འོད་དཔག་མེད་དང་མི་ཕམ་མགོན་པོ་དང་།།
མཚན་ལེགས་རྒྱ་མཚོའི་དབྱངས་དང་གངས་ཅན་མཚོ།།
ཕལ་ཆེར་སྤྲུལ་སྐུའི་ལྷ་མང་སེམས་དཔའ་ཡོད།།
འདི་རྣམས་སྟོབས་ལྡན་རྒྱལ་པོ་ཆེ་མཆོག་གིས།།
བྷ་ཏང་རྒྱལ་པོ་བཅོམ་ཚེ་ལི་བླངས་ནས།།
སྡིག་པ་སྦྱང་ཕྱིར་སུམ་ཁྲི་བཞེངས་པའི་ཕུད།།
ཉིས་བརྒྱ་ལྔ་བཅུ་ཕག་མོ་གྲུ་རུ་ཕུལ།།
འདི་ལ་སྟོད་ཧོར་ལི་ཞེས་འབོད་པར་སྣང་།།
བོད་ལྷ་རྙིང་མ་སྲོང་བཙན་སྒམ་པོ་ཡིས།།
ཁྲ་འབྲུག་ལྷ་རྣམས་བཞེངས་ཚེ་འཕེལ་བ་ལ།།
དཀར་དམར་ཤོ་སྒྲིགས་བྱས་པའང་མང་ཞིག་སྣང་།།
ཞལ་གྱི་དཀྱིལ་འཁོར་ཁྱོན་ཡངས་ཤ་ཉམས་འབོལ།།
ཤ་ཉམས་ཆེ་ཞིང་སོར་མོའི་སྒྲོས་གཙང་བ།།
ན་བཟའ་དར་དཔྱངས་ལྷུབ་ཅིང་གོས་འཁྱུད་ཉུང།།
པདྨ་ལ་སོགས་ལྷོ་ཕྱོགས་པ་དང་མཚུངས།།
ཁྱད་པར་ཆོས་རྒྱལ་སྐུ་ལ་ལ་ཐོད་དང།།
ན་བཟའ་བེར་དང་ཕྱག་ཡོད་གཟོང་རིས་ཅན།།དཔེ་གཞན་དུ་ཕྱོགས་ཡོད་ཞེས་འབྱུང་།
དེ་ནས་ཆོས་རྒྱལ་ཁྲི་སྲོང་ལྡེ་བཙན་གྱིས།།
སྤྲུལ་པའི་དམག་གིས་ལི་བཅོམ་རྒྱུ་ཚོགས་བླངས།།
སྐུ་གཟུགས་གྲངས་མེད་ཆེ་ཆུང་སྣ་ཚོགས་ཞིག།།
དགེ་རྒྱས་བྱེ་མིའི་གླིང་དུ་ལུགས་སུ་བསྒྲུབས།།
རྒྱུ་ནི་དཀར་དམར་ལི་དང་ཟངས་ནག་དང་།།
རག་སྐྱ་བོད་གསེར་ཁ་བསྒྱུར་གཡའ་བྲལ་བ།།
མིག་དཔངས་མཐོ་ལ་དཔྲལ་བའི་དབྱིངས་ཆེ་བ།།
སྙན་ཤལ་ཐུང་ཞིང་ཤ་འགྱུར་ཤིན་ཏུ་ལེགས།།
གོས་འཁྱུད་ཁ་ཆེའི་ལྷ་དང་མཚུངས་པ་སྟེ།།
རྒྱན་ཅན་རྣམས་ལ་དབུ་རྒྱན་རྣམ་གསུམ་མ།།
རྩེ་མོ་རུབ་ཅིང་དབུ་རྒྱན་རལ་པ་མཐོ།།
ཞབས་ལྷམ་གསོལ་དང་གཙང་མ་གཉིས་སུ་འདོད།།
ངོ་བོ་དབུས་ཀྱི་ལི་མ་ཡིན་མོད་ཀྱང་།།
འདི་ལ་གཟུངས་ཁང་ཡོད་པས་ཁྱད་པར་དབྱེ།།
རིགས་ལྔ་ཡབ་ཡུམ་བྱང་སེམས་བཅུ་གཉིས་དང་།།
བྱ་རྒྱུད་ལྷ་ཡི་བྱེ་བྲག་མང་བ་ཡིན།།
འདི་ལ་ཆོས་རྒྱལ་ལི་མ་ཞེས་སུ་གྲགས།།
བོད་ལྷ་གསར་མ་སླེའུ་ཆུང་པ་དང་།།
པདྨ་མཁར་པ་གཉིས་སུ་ཤེས་པར་བྱ།།
བྱད་བརྡར་སྐྱེ་མཆེད་གཙང་བ་སླེའུ་ཆུང་།།
ཚུགས་བཟང་འགྱིང་བག་ཅན་དེ་པདྨ་མཁར།།
དེ་ལྟར་ལྷ་རིགས་རྣམ་པ་སྣ་ཚོགས་ཀྱི།།
རྒྱུ་ནི་ཤིང་དང་རྡོ་དང་འཇིམ་པ་སོགས།།
གང་ཡང་སྲིད་པའི་ཧོར་ལྷ་ཕལ་ཆེར་ནི།།
ཤིང་ལས་བགྱིས་ཤིང་ཇོ་རྩེ་བྱུག་པ་མང་།།
ཀ་མ་རུ་པའི་རྡོ་ལས་ལེགས་གྲུབ་པའི།།
ཡུལ་དབུས་ལྷ་ཡང་འགའ་རེ་མཐོང་བ་ཡིན།།
རྡོ་རྗེ་ཀླུ་ཡི་འཇིམ་པ་ལས་གྲུབ་པའི།།
སངས་རྒྱས་མཛད་པ་བཀོད་པ་དག་ཀྱང་སྣང་།།
གསུང་རྟེན་ཁྱད་པར་འཕགས་པ་གོས་ཤོག་ལ།།
ཤིན་ཏུ་འཇམ་མཉེན་ཁ་དོག་དམར་སྐྱ་སྟེ།།
བཻཌཱུརྱ་ཡི་ཞུན་མ་སྔོ་སྐྱས་བྲིས།།
དེ་ནི་གླེགས་བམ་མཆོག་ཏུ་འདོད་པ་ཡིན།།
ཧོར་གྱི་ཤོག་བུ་འབོལ་མཉེན་ལེགས་པ་དང་།།
ཅུང་ཟད་ཁྲོ་ཉམས་ཡོད་པ་ལོད་པར་གྲགས།།
རྒྱ་ནག་ཤོག་བུ་ཕལ་ཆེར་མཉེན་ལ་སོབ།།
རྒྱ་གར་དུ་ནི་ཤིང་གི་ཤུན་པ་དང་།།
གྲོ་ག་གཉིས་ལ་བྲིས་པ་མང་བར་སྣང་།།
མོན་དུ་ཆོས་རྒྱལ་གན་ཤོག་ཅེས་པ་དང་།།
བསམ་སྡེ་གན་ཤོག་དུང་རང་རོང་ལ་སོགས།།༼དཔེ་གཞན་དུ་རོད་ལམ་ཞེས་འབྱུང་།༽
ཁ་གྲུ་ཡངས་ཤིང་དཀར་འབོལ་མཚོ་མེད་མཆོག།།
ཀོང་ཤོག་ཁྲུ་དང་བྱ་ཁྱུང་ལེགས་པ་སྟེ།།
གཞན་མ་ཀུན་ནི་སྦྲང་ཤོག་ཅེས་སུ་གྲགས།།
དེ་ལ་ཤོག་གད་མཁན་གྱིས་ལེགས་སྦྱར་བའི།།
ཤིན་ཏུ་འཐུག་འབོལ་དཀར་བ་མཆོག་ཏུ་འདོད།།
རམས་ཚོས་སྨན་ཚོས་དུག་ཚོས་རིམ་པ་བཞིན།།
གོང་མ་མཆོག་ཡིན་གཞན་རྣམས་ལོད་པར་བཤད།།
དེ་ལ་རིན་ཆེན་གསེར་གྱི་ཁུ་བས་བྲི།།
དེ་ཡང་གསེར་གྱི་མཆོག་ནི་ཚེ་རིང་བྱས།།
དཀར་སེར་འཁྲུགས་པ་གསེར་གྱི་མཆོག་ཏུ་བཤད།།
དེ་འོག་གར་ལོག་གསེར་ནི་དམར་ཤས་ཆེ།།
དེ་ལས་གཞན་པ་ཕལ་པའི་གསེར་དུ་འདོད།།
དེ་སོགས་གསེར་གྱི་རིགས་ནི་ཐམས་ཅད་ལ།།
བཞུ་བཏུལ་མཁན་གྱིས་ཤིན་ཏུ་འཇམ་པར་བྱས།།
དེ་ཉིད་བཙོ་ལེགས་གཟི་འོད་འབར་བ་ནི།།
ཤིན་ཏུ་གར་བ་མཆོག་ཏུ་ཤིས་པར་བཤད།།
དེ་བཞིན་གཤེགས་པའི་བཀའ་ཡི་གླེགས་བམ་བྲི།།
ཐུགས་རྟེན་རྒྱ་གར་རྒྱ་ནག་བོད་དུ་གསུམ།།
མ་ག་དྷ་རུ་བྱང་ཆུབ་ཆེན་པོ་དང་།།
ཝ་ར་ཎ་སིར་སྒོ་མང་མཆོད་རྟེན་ཏེ།།
གཉན་ཡོད་ཆོ་འཕྲུལ་ཆེན་པོའི་མཆོད་རྟེན་ནོ།།
གསལ་ལྡན་ཡུལ་དུ་ལྷ་བབས་མཆོད་རྟེན་དང་།།
སེར་སྐྱར་སྐུ་བལྟམས་པདྨ་སྤུངས་པ་ཉིད།།
རྒྱལ་པོའི་ཁབ་དང་མཉན་ཡོད་ལ་སོགས་པར།།
དགེ་འདུན་དབྱེན་ཟླུམ་མཆོད་རྟེན་ཆེན་པོ་དང་།།
རྩྭ་མཆོག་དྲུང་དུ་མྱང་འདས་མཆོད་རྟེན་རྣམས།།
དཀར་དམར་ལི་ལས་གྲུབ་པ་དར་མོད་ཀྱི།།
རྒྱ་ནག་ཡུལ་དུ་ལྗང་སེར་གསེར་གྱིས་གཡོག།།
བདེ་བར་གཤེགས་པའི་མཆོད་རྟེན་བརྒྱད་ཀ་དར།།
ཁ་བ་ཅན་དུ་ལྷ་བབས་རྣམ་རྒྱལ་དང་།།
སྐུ་ཚེ་བྱིན་གྱིས་རླབས་པའི་མཆོད་རྟེན་དར།།
ཀ་མ་རུ་ཡི་རྡོ་བ་དཀར་ནག་ལས།།
གྲུབ་པའི་རྡོ་རྗེ་གདན་གྱིས་བཀོད་པ་ཡོད།།
བོད་ཀྱི་པད་སྤུངས་ར་གན་རྙིང་མའམ།།
ལི་ལས་གྲུབ་པ་གཉིས་ཀྱི་མཚན་ཉིད་བཤད།།
པདྨ་ཁ་སྦྱར་ཆིག་རྐྱང་ཁ་སྦྱར་བྱེད།།དཔེ་གཞན་དུ་གྱེད་ཞེས་འབྱུང་།
མས་མཐར་མུ་ཏིག་ཆེ་ཆུང་སྙོམས་པས་སྤྲས།།
ཆོས་འཁོར་བཅུ་གསུམ་ཐུང་ཞིང་ཅུང་ཟད་རྒྱས།།
རྩེའི་གདུགས་ཆུང་སྦུབ་ཁ་ཕྱང་ཡོད་མེད་གཉིས།།
རྩེ་མོར་ཉི་ཟླའམ་པདྨ་བུམ་བུམ་སྤྲས།།༼འདི་མེ་ཏོག་པདྨ་ཁ་ཕྱེ་མ་རག་པ་སྟེ། གང་བུ།༽
འདི་ཡི་རིགས་ལ་ལྕགས་ལྟེ་མ་དང་ནི།།
མེ་ཞབས་མ་མཚམ་མ་གསུམ་ཡོད་པར་གྲགས།།
འདི་གསུམ་རྩོད་མེད་ནང་གཞུག་སངས་རྒྱས་ཀྱི།།
རིང་བསྲེལ་རེ་བཞུགས་ཇོ་བོས་རབ་གནས་མཛད།།
མཁས་པའི་གསུང་གི་རྗེས་སུ་འབྲང་བྱས་ཏེ།།
རིན་ཆེན་ལ་སོགས་དབྱེ་བ་རིན་ཐང་འགོད།།
རིན་པོ་ཆེ་ལ་མཆོག་དམན་གཉིས་སུ་འདོད།།
དེ་ཡང་རབ་ཀྱི་འཛམ་བུའི་གླིང་འདི་ན།།
གསེར་གླིང་ཟངས་གླིང་སེངྒ་ལ་ཡི་གླིང་།།
རྔ་ཡབ་གླིང་སོགས་མང་དག་ཉུལ་བྱས་ཏེ།།
ཡིད་བཞིན་ནོར་བུ་རིན་ཆེན་དུ་མ་ལེན།།
དེ་ནས་འཛམ་གླིང་འདི་ཡི་ནང་འཁོར་དུ།།
བྷ་གཱ་ལ་དང་ལྷོ་ཕྱོགས་མཐར་སྐྱེས་བགྲོད།།
ནཱ་གར་ཀོ་ཊ་ནུབ་ཕྱོགས་གྲིབ་སྟེན་དང་།།༼དཔེ་གཞན་དུ་གྲིབ་བསྟན་ཞེས་འདུག༽
ཨོ་རྒྱན་ཡུལ་སོགས་ཚོང་འདུས་དུ་མར་འགྲིམས།།
དེ་ནས་གངས་ཅན་རི་ཡི་སུལ་ནང་དུ།།
ལྷོ་ཡི་ལས་སྒོ་བྱང་གི་ཚྭ་ཁ་དང་།།
ནུབ་ཀྱི་མདོལ་ཁ་ཤར་གྱི་དར་རྩེ་མདོ།།
ཚོང་འདུས་ཆེ་ཆུང་མེད་པར་རྒྱུ་ཞིང་སྤྱོད།།
ད་ལྟ་འབྱོར་པ་ཆེ་དང་ལྡན་པ་འདི།།
སྔ་མའི་སྦྱིན་ཤུགས་ཡིན་པར་མི་ཤེས་ཏེ།།
རང་གི་བྱེད་པས་ཡིན་སྙམ་དྲེགས་པར་སྣང་།།
རང་འདོད་གྲུབ་ན་གཞན་ལ་རྩི་ཚོད་ཅི།།
འོན་ཀྱང་རི་བོ་གསེར་སྒོམ་མ་བྱས་པར།།
མཆོག་དམན་སྦྱིན་པས་བསྐྱངས་ན་དོན་ཆེན་འགྲུབ།།
དེ་ལ་ཉེ་བར་མཁོ་བའི་མདོ་དོན་ནི།།
མཐའ་ཡི་རྒྱ་མཚོ་བགྲོད་དཀའ་བརྒལ་བྱས་ཏེ།།
གླིང་ཕྲན་ཀུན་ནས་འབྱུང་བའི་ཡིད་བཞིན་ནོར།།
ངོ་བོ་རང་གི་རྣམ་དཀར་དགེ་ལེགས་ཀྱིས།།
ལེགས་པར་བསྐྲུན་པའི་གཟུགས་སུ་ཁོ་བོ་འདོད།།
དེ་ཕྱིར་བསོད་ནམས་ལས་གྲུབ་བཻཌཱུརྱ།།
ཁ་དོག་སྔོ་སྐྱ་ཟུར་དྲུག་ཤིན་ཏུ་དངས།།
འདི་ལ་ལྷ་མི་ཀུན་གྱིས་རིན་ཐང་གི།།
དབྱེ་བ་མ་ཕྱེད་དེ་ཕྱིར་རིན་ཐང་མེད།།
རིན་ཆེན་ཀུན་གྱི་མཆོག་ཏུ་འདོད་པ་ཡིན།།
དེ་འོག་དམན་པའི་རིན་ཆེན་རྡོ་ཤེལ་རིགས།།
དམར་སེར་ཉི་འོད་ཕོག་ཚེ་མུ་ཏིག་འདྲ།།
དབྱིབས་ནི་རྒྱང་མའི་རྡེའུ་ལྟ་བུའམ།།༼དཔེ་གཞན་དུ་མདེའུ་ཞེས་འབྱུང་། རྒྱང་མ་ནི་མདའ་སྟེ་དེའི་རྩེ་མོ་ཟེར་རམ་དཔྱད།༽
བྱིའུའི་སྒོང་གཟུགས་ལྟ་བུར་འབྱུང་བ་ཡིན།།
རིན་ཆེན་ཕ་ལམ་ཞེས་སུ་གྲགས་པ་སྟེ།།
འདི་ཡིས་འཇོམས་པར་མི་ནུས་དངོས་པོ་མེད།།
ལུས་ལ་བཅིང་ན་ཀླུ་ཡི་གདོན་ལས་ཐར།།
ཆེ་ཆུང་ཕུག་རོན་སྒོ་ངའི་ཚད་ཙམ་ལ།།
གསེར་གྱི་མན་ཆ་ཁྲི་དང་སུམ་སྟོང་བྱ།།
རྡོ་ཤེལ་སྔོ་ན་ཨིནྟྲ་ནི་ལ་སྟེ།།
སྒོ་སྐྱ་ཨནྟ་སྙིལ་དུ་འབོད་པར་སྣང་།།
མཚལ་གྱི་མདོག་འདྲ་པདྨ་རཱ་ག་ཡིན།།
རྒྱ་སྐྱེགས་འདྲ་ན་ནལ་ཞེས་འབོད་པར་སྣང་།།
ལྗང་གུའི་མདོག་འདྲ་མརྒཏྟཱ་ཞེས་ཟེར།།
ལྗང་སྔོན་དངས་མ་མཐོན་གའི་མིང་དུ་འབོད།།
འདི་རྣམས་རྡོ་ཤེལ་ངོ་བོར་མཚུངས་པ་དང་།།
ཆེ་ཆུང་ངང་པའི་སྒོ་ང་ཙམ་ཡོད་ན།།
གསེར་གྱི་ཞོ་ཐང་ཁྲི་ཚོ་རེ་རེ་ཡིན།།
འདི་ཡང་རིན་ཐང་དཔྱད་པ་མ་མཐོང་ངོ་།།
གཞན་དུ་ལི་དཀར་ལི་དམར་ལི་སྨུག་གསུམ།།
རྒྱུ་ཡི་ངོ་བོ་ལུགས་རིགས་རིན་ཆེན་ལ།།
སེར་པོ་གསེར་ཡིན་དཀར་དངས་དངུལ་ཞེས་བརྗོད།།
སེར་སྐྱ་ར་གན་དམར་པོ་ཟངས་ཞེས་བྱ།།
སྔོན་པོ་ལྕགས་ཡིན་སྐྱ་ཉིལ་ཤ་རྩེར་འབོད།།
སྔོ་སྐྱ་ཞ་ཉེ་སྔོ་ནག་ཞ་ཉེ་ནག།།
དེ་རྣམས་དོན་སྤྱི་ཙམ་དུ་བཀོད་མོད་ཀྱི།།
ཞིབ་པར་ཕྱེ་ན་གསེར་གྱི་བྱེ་བྲག་ལ།།
གསེར་མདོག་གཞན་དང་བསྡུར་ཚེ་མཆོག་ཏུ་སྣང་།།
བརྡུངས་ཚེ་མཉེན་གྱོང་ཤ་རྩེ་འདྲ་བ་ན།།
འཛམ་བུ་ཆུ་བོའི་གསེར་ཞེས་བྱ་བ་ཡིན།།
རྒྱ་མཚོའི་འགྲམ་གྱི་བྲག་རི་ཆེན་པོ་ལ།།
བྱེའུ་མེ་ཟན་ཞེས་བྱའི་བྲུན་ལས་བྱུང་།།
ངམས་དམར་གྱོང་བ་ཁམས་ཀྱི་སྤོ་འབོར་གསེར།།
སྔོ་ཞིང་མཉེན་པ་སྟོད་ཀྱི་གུ་ལང་གསེར།།༼དཔེ་གཞན་དུ་ཁམས་ཀྱི་གུ་ལང་ཞེས་འབྱུང་།༽
ནག་འཇམ་མཉེན་པ་འཇང་གི་གསེར་ནག་དང་།།
སྔོ་ཉལ་ཤིན་ཏུ་གྱོང་བ་འཇང་གསེར་དངོས།།
རིན་ཐང་དངོས་པོ་གཞན་གྱིས་འདི་ལ་འབྱེད།།
དངུལ་ནི་རྒྱ་དངུལ་འོ་མའི་མདོག་འདྲ་ཞིང་།།
ཤིན་ཧུན་མ་ནི་དངུལ་རིགས་ཟུར་པ་སྟེ།།
ཤིན་ཏུ་བཟང་བ་ཅིག་ལ་ཟེར་བ་ཡིན།།
སྔོར་སྐྱར་སྣང་ན་འཇང་གི་དངུལ་དུ་འདོད།།
འོན་ཀྱང་ཕྱིས་རྟིང་ཞག་གིས་ཕོབ་པ་ན།།༼དཔེ་གཞན་དུ་ཕོག་པ་ན་ཞེས་འབྱུང་།༽
དཀར་འབོལ་དངས་པ་དངུལ་གྱི་མཆོག་ཡིན་ནོ།།
དེ་ལས་མདོག་འགྱུར་ཟངས་དང་ར་གན་ཡོད།།
གསེར་ལ་དངུལ་གྱི་དྲུག་འགྱུར་བྱེད་པ་ཡིན།།
ཟངས་ལ་རག་རྡོས་བསྒྱུར་བའི་སེར་པོ་གཉིས།།
དང་པོ་མཆོག་ཡིན་ཕྱི་མ་རིན་ཐང་ཆུང་།།
འོན་ཀྱང་ཞོ་རེར་རྩེ་ཉག་བཞི་མའོ།།
ཟངས་དམར་ལ་ནི་ཕུ་མ་འཕྱར་མ་གཉིས།།
དེ་ལ་ཟངས་རྡོ་ཕུ་ཡིས་ཕྱེ་བ་ལ།།
ལི་དམར་འདྲ་བ་འབྱུང་སྟེ་རབ་ཏུ་འདོད།།
ཕུས་གདབ་མ་ལ་རླུང་ལ་འཕྱར་བ་ཡིས།།
ཅུང་ཟད་སླད་དང་འདྲེས་པས་བཙོད་ཁ་ཟེར།།
ཞོ་རེའི་ཁུང་དུ་རྩེ་ཉག་དྲུག་མ་ཡིན།།
ལྕགས་ཀྱི་རབ་ནི་རི་མོ་ཤ་སྤུ་འདྲ།།
ཞིབ་པར་བལྟས་ཚེ་ཁ་དོག་སྔོ་དམར་འདྲེས།།
འདི་ལ་མཐིང་རྡོ་ཞེས་བྱ་སྟོད་ནས་འབྱུང་།།
རི་མོ་སྤྲིན་པའི་གཟུགས་འདྲ་དཀར་ཞིང་དཀྲོན།།
ཞིབ་རྩིང་དབྱེ་བས་ཕོ་ཤེལ་མོ་ཤེལ་ཟེར།།
འདི་ནི་མོན་དང་རྒྱ་ཧོར་ཀུན་ནས་འབྱུང་།།
གྲི་ཚད་རེ་ལ་གསེར་སྲང་གསུམ་རེའི་གོང་།།
གཞན་ཡང་ལོར་ལྕགས་མཁྲེགས་ཤིང་ཤིན་ཏུ་ཁྲོ།།
བོད་ལྕགས་མདོག་དཀར་ཀོང་ལྕགས་སྔོ་ཞིང་ནག།།
ཁམས་ལྕགས་ངར་ཆེ་རྒྱ་ལྕགས་རྣོ་ཞིང་མཉེན།།
གོང་ཐང་སོ་སོའི་ཡུལ་ལུགས་དང་སྦྱར་མཛོད།།
ཤ་དཀར་ཚིགས་མ་ཅན་དེ་ངན་པ་སྟེ།།
ཞུད་ཀྱི་ངད་ལ་གསེར་མདོག་བྱུང་ན་བཟང་།།
གོང་ཐང་ར་གན་དག་དང་མཚུངས་པར་སྣང་།།
ཞ་ཉེ་ས་དང་མ་འདྲེས་བཟང་བར་བཤད།།
གོང་ཐང་མེད་མོད་སློང་བའི་སྲོལ་དུ་འདུག།།
ད་ནི་རྡོ་རིགས་སྙིགས་མའི་རིན་ཆེན་ལ།།
དམར་ཁྲར་འདུག་ན་མ་ན་ཧུ་ཞེས་བརྗོད།།
དཀར་པོར་འདུག་ན་གཡང་ཡུ་འུ་ཞེས་ཟེར།།
ཤིན་ཏུ་ཁྲ་ན་ཕྱོགས་འདིར་གཟི་ཡིན་མོད།།
དམར་སེར་འཇོང་མོ་ཟུར་དྲུག་ཡོད་པ་ལ།།
འདི་རྣམས་སྐྱེས་པའི་མཐེ་བོང་ཆེ་ཙམ་ལ།།
དང་པོ་ཞོ་རེའི་རིན་ཐང་བཅད་པར་སྣང་།།
གཞན་ཡང་སྦུར་ལེན་འདི་ན་སྤོས་ཤེལ་ཟེར།།
སེར་དངས་ཁ་ཆེ་བྷྲི་ལིའི་ཡུལ་ནས་འོང་།།
དམར་དངས་མངའ་རིས་ཧོར་དང་རྒྱ་མཚོ་ནས།།
དཀར་སྐྱ་མོན་དང་སོག་པོའི་ལག་ནས་འོང་།།
ལྷུན་གྲུབ་གཅིག་དང་བཅོས་མ་གཉིས་སུ་འདོད།།
ལྷུན་གྲུབ་དེ་ལ་ལྦུ་བ་མི་འབྱུང་ཏེ།།
བཅོས་མའི་ནང་དུ་ལྦུ་བ་སྦྲང་གཤོག་འབྱུང།།
གོང་ཐང་རབ་ལ་ལྡབ་དང་འབྲིང་སུམ་སྐོར།།
ཐ་མ་ལ་ནི་དྲུག་སྐོར་བྱེད་པ་ཡིན།།
ལུས་ལ་བཅིང་པས་ནམ་གཟེར་མགོ་གཅོང་འཐོན།།
སྲོག་ཆགས་སྤང་རྩི་ཞེས་བྱ་ཉ་ལྕིབ་འདྲ།།
དེ་ཡི་ནང་ལྟོ་དག་ལས་གྲུབ་པ་དང་།།
རྒྱ་མཚོར་ཆར་ཐིག་ཉ་དཔྱིབས་ཀྱིས་མིད་པས།།
ལྟོ་བར་ཆགས་པ་རྣམ་པ་གཉིས་སུ་འདོད།།
དཀར་སྐྱ་སྔོན་པོ་ཤུན་རིམ་ཅན་དེ་ངན་།།
མུ་ཏིག་རྡོག་རེ་ཞོ་རེ་ཡོད་པ་ལ།།
གསེར་སྲང་རེ་ཡིན་སྲན་མའི་ཚད་ཙམ་ལ།།
ལྔ་སྐོར་འབྲིང་ལ་སུམ་སྐོར་བྱེད་པར་སྣང་།།
ཐ་ཆུང་ལ་ནི་མཉམ་བརྗེས་བྱེད་མོད་ཀྱི།།
ལུས་ལ་བཅིང་ན་སྐྱེས་བུའི་ཚེ་བསྲིང་ངོ་།།
རིན་ཆེན་བྱུ་རུ་མཚོ་འགྲམས་བྱེ་མའི་ཤིང་།།
རྩ་བ་དཀར་ཞིང་ཉི་མ་ཕོག་ས་དམར།།
གསར་པའི་དུས་སུ་ཚོས་ཀྱི་བསྒྱུར་བའང་ཡོད།།
རབ་ལ་གསེར་དང་ཕྱེད་དང་དོ་བརྗེས་བྱེད།།
འབྲིང་དང་ཐ་མ་དེ་ཡིས་ཤེས་མོད་ཀྱི།།
ལུས་ལ་བཅིང་ན་ཟས་ནོར་འཕེལ་བར་བཤད།།
གསེར་འདྲེས་བཟང་ཞིང་མཁར་གོང་འདྲེས་པ་ངན།།
དྲུག་གཞོག་སོར་གསུམ་ཡོད་ལ་གསེར་ཞོ་རེ།།
ཧྲིལ་མོ་ལ་སོགས་དེ་ཡི་གོང་ཐང་ཤེས།།
ལུས་ལ་བཅིངས་ན་ནད་མེད་སྟོབས་ཅན་བཤད།།
གཡུ་ནི་ཕལ་ཆེར་གྲུ་གུའི་ཡུལ་ནས་འབྱུང་།།
གྲུ་དཀར་གྲུ་དམར་བར་གཡུ་གཡུ་སྔོན་བཞི།།
རིམ་པས་དང་པོ་མཆོག་ཡིན་ཕྱི་མ་དམན།།
སེ་དོ་བྱེད་མོད་དེ་ལས་ཆེ་བ་དང་།།༼དཔེ་གཞན་དུ་སེ་ཞོ་ཞེས་འབྱུང་།༽
ཆུང་བ་ཀུན་གྱི་གོང་ཐང་རིག་པས་ཤེས།།
སྨན་གྱི་སྤོར་ཐང་ཨ་རུ་རྒྱ་གར་མ།།
གསེར་མདོག་རབ་ལ་བརྒྱ་ཞོ་བྱེད་པ་ཡིན།།
ཛ་ཏི་སྲིན་དང་དཀར་རྩིག་མེད་པ་ལ།།
ཨ་རུ་གསེར་མདོག་དག་དང་གོང་མཉམ་མོ།།
ཅུ་གང་ངང་པ་ཅུང་ཟད་ཟངས་ཁ་མ།།
སྨྱུག་མ་འདྲ་བའི་ཤིང་གི་ལྷ་བར་འདོད།།
གསེར་ཞོ་རེ་ལ་སྤོ་རེ་དྲུག་མ་ཡིན།།
གུར་གུམ་སྨུག་ནག་ཁྲོ་ཞིང་བསུང་ངད་ཅན།།
སྤོ་རེ་བྱེད་དང་དོ་མ་བྱེད་པའོ།།
གི་ཝང་དམར་སེར་ཤུན་པ་ཅན་དེ་བཟང་།།
འདི་ལ་སྤོ་རེ་དོ་མ་བྱེད་མོད་ཀྱི།།
འདི་ལ་སྤོ་རེ་གསུམ་མ་བྱེད་སྣང་ངོ་།།
མ་ལ་ཡ་ལས་བྱུང་བའི་ཙན་དན་དཀར།།
མཆོག་ཏུ་གྲགས་ཀྱང་འདི་རུ་ཐོན་པར་དཀའ།།
ད་ལྟ་ཙན་དན་དཀར་པོ་འདོད་པ་ལ།།
སྤོ་རེ་ལྔ་མ་ཙན་དན་དམར་པོ་ལ།།
སྤོ་རེ་བཅུ་མ་ཉིད་དུ་ཤེས་པར་བྱ།།
རུ་རྟ་གར་ཤའི་ཡུལ་དུ་སྐྱེས་པ་བཟང་།།
གོང་ཐང་ཙན་དན་དམར་པོ་ཇི་བཞིན་ནོ།།
ཀཥྤུ་ར་ནི་ཤེལ་དང་སྟག་ཟིལ་དངོས།།
རེ་རེ་ཙམ་ལས་བོད་དུ་འབྱུང་མི་འགྱུར།།
མང་ལ་སྤོ་རེ་ཕྱེད་དང་གཉིས་མ་ཡིན།།
རྒྱ་ནག་ཨ་ཀ་རུ་ལ་སྤོ་རེ་གསུམ།།
ཤིང་ཀུན་ལྷད་མེད་སྤོ་རེ་བདུན་མ་ཡིན།།
སུག་སྨེལ་གང་བུ་ཁེངས་ལ་སྤོ་རེ་བཞི།།
རྒྱ་ཚྭ་ཟོལ་མེད་ལ་ནི་སྤོ་རེ་གང་།།
རྒྱམ་ཚྭ་སྤོ་རེ་བཅུ་དྲུག་འབྱུང་མོད་ཀྱི།།
གུ་གུལ་ལྷད་མེད་ལེགས་པར་སྤོ་རེ་བཞི།།
ཚོན་གྱི་སྤོར་ཐང་རྒྱ་མཚལ་སྤོ་རེ་གསུམ།།
ཁམས་དང་འཇང་གི་མཚལ་ལ་སྤོ་རེ་བཞི།།
གཙང་མཚལ་འདྲེས་མ་ཅན་ལ་སྤོ་རེ་དྲུག།།
མཐིང་ལ་སྤོ་རེ་བཅུ་གསུམ་སྤང་མ་ལ།།
སྤོ་རེ་ཉི་ཤུ་ཕལ་པའི་ཚོན་ཀུན་ཤེས།།
ཛ་ལནྡྷ་ར་ཤིང་ཁུན་སྤྱི་བོ་མཁར།།
ཡུལ་འདི་གསུམ་དུ་སིལ་སྙན་ལུགས་རེ་བཟོས།།
ཤང་ཤང་གིས་འཆང་ཧོར་ཀྱི་ཡུལ་དུ་བསྐྱལ།།
དེང་སང་འདི་གསུམ་ཧོར་ཆོལ་དག་ཏུ་འབོད།།
ཛ་ལནྡྷ་ར་ཐོད་ཆེ་འཁོར་རྒྱ་ཆུང་།།
ཤིང་ཁུན་མ་ནི་ཐོད་ཆུང་འཁོར་རྒྱ་ཆེ།།
སྤྱི་བོ་མཁར་པ་ཐོད་གཙང་འཁོར་རྒྱ་རན།།
ཛ་ལནྡྷ་ར་དཀར་དངས་སྲང་བཞིའི་གོང་།།
སྤྱི་བོ་མཁར་པ་སེར་དངས་སྲང་དོ་རེ།།
སྦུབ་ཆོལ་འཁར་རྔ་སོགས་ཀྱང་ཡུལ་འདི་གསུམ།།
དག་ཏུ་བཟོས་པ་མཆོག་ཏུ་འདོད་པ་ཡིན།།
གོང་ཐང་སིལ་སྙན་དག་དང་ཆ་འདྲ་ཙམ།།
རྒྱ་ནག་སིལ་སྙན་ཐོད་རན་འཁོར་རྒྱ་ཆེ།།
མཐའ་མར་མུ་འགྲིལ་ཡོད་པ་རེ་རེ་ཙམ།།
འདི་ལ་ཞོ་བཅུ་བྱས་པ་མང་བར་མཐོང་།།
རྒྱ་ནག་མཁར་རྔ་མདོག་སེར་སྲུབ་རིས་གསལ།།
ཆེ་བའི་རིགས་ལ་སྲང་རེ་བྱེད་པར་སྣང་།།
བལ་ཆོལ་ཐོད་ཁྱིམ་སྦལ་མགོ་སྤྲེལ་ཐོད་མང་།།
མ་ནི་མ་ལ་ཞོ་དྲུག་བྱེད་པ་ཡིན།།
བལ་པོའི་སྦུབ་ཆོལ་ཐོད་ཁྱིམ་ཤིན་ཏུ་ཆེ།།
འཁར་རྔ་གྱོང་རྩུབ་རི་ཐང་ཅུང་ཟད་མཐོ།།
འདི་གཉིས་སྲང་རེའི་གོང་ཐང་བྱེད་པར་སྣང་།།
འདི་ལ་ཕལ་ཆེར་ཞོ་དྲུག་བྱེད་པ་མང་།།
ཏིང་ཏིང་ཤག་ཀྱང་ཛ་ལནྡྷ་ར་དང་།།
ཤིང་ཁུན་སྤྱི་བོ་མཁར་པ་གསུམ་པོ་བཟང་།།
ཏིང་ཤག་ཀུན་ལས་ཆུང་ཞིང་ངམས་དཀར་ལ།།
རྒྱང་གྲགས་ཤིན་ཏུ་ཆེ་བ་སྐད་རྒྱུན་རིང།།
ཛ་ལནྡྷ་ར་ཡིན་པས་སྲང་རེ་བྱ།།
ཤིང་ཁུན་མ་ནི་ཆེ་ཆུང་ཚད་མ་ལ།།
སྐད་སྙན་སྔོ་ཉམས་ཡོད་པ་ཞིག་ལ་བྱ།།
ཕལ་ཆེར་གསེར་ཞོ་དྲུག་གི་རིན་ཐང་བརྩི།།
སྤྱི་བོ་མཁར་པ་མདོག་སེར་འཁོར་རྒྱ་ཆེ།།
ཞོ་ལྔའི་གོང་ཐང་བཅད་པ་བྱ་བའོ།།
རྒྱ་ནག་ཏིང་ཤག་ཁ་འཕྱལ་མདོག་ནག་པ།།
ཐོད་མཚམས་སྲི་ཀ་ཡོད་པ་མང་བ་ཡིན།།
འདི་ལ་ཞོ་བཞི་བལ་པོའི་ཏིང་ཤག་དང་།།
བོད་ཏིང་རྙིང་མ་ཆེ་བ་ཞོ་དོ་མ།།
ཀ་གླིང་ཞེས་པ་དང་པོར་རག་དུང་ཟེར།།
ལྷ་སྲས་མཆེད་ཀྱིས་ལོ་པཎ་སྤྱན་འདྲེན་དུས།།
བོད་དུ་བརྩམ་ཞེས་ཇོ་བོའི་ལོ་རྒྱུས་སུ།།
འཁོད་པར་སྣང་མོད་དེ་ནས་རྒྱ་ནག་ཏུ།།
རྒྱ་དུང་ཞེས་བྱ་དམར་སེར་གང་ཡང་བཟོས།།
རབ་ལ་སྲང་དོ་འབྲིང་ཐ་དེ་ཡིས་རྟོགས།།
དྲིལ་བུའི་མཆོག་ནི་གསེར་དམར་ལས་གྲུབ་སྟེ།།
རིན་ཆེན་དུ་མའི་ཕྲ་བཀོད་མགོ་རྡོར་དང་།།
རྭ་རྣམས་ཕ་ལམ་རྣམ་པར་དག་ལས་གྲུབ།།
འདི་ལ་རིན་ཐང་བྱེད་པ་མ་མཐོང་ངོ་།།
ཧོར་དྲིལ་ཤིང་ཁུན་མ་དང་ཕལ་པ་གཉིས།།
རབ་ལ་སྲང་དོ་ཕལ་པ་སྲང་ཕྱེད་བཅད།།
བལ་པོའི་དྲིལ་བུ་ཅུང་ཟད་མི་ལེགས་ཤིང་།།
བོད་དྲིལ་རྙིང་མ་རྒྱ་དྲིལ་ལས་གསུང་སྙན།།
བལ་དྲིལ་ཞོ་གསུམ་བོད་དྲིལ་རྙིང་མ་ལྔ།།
རྒྱ་དྲིལ་ཤུབས་དང་བཅས་པ་སྲང་རེ་ཡིན།།
ཧོར་ཏིང་ནང་དུ་ཕུལ་རེ་འགྲོ་བ་ལ།།༼དཔེ་གཞན་ཞིག་ཏུ་ཕུལ་དོ་ཞེས་འབྱུང་།༽
རྡོག་ཞོ་བྱེད་མོད་དེ་ཡིས་གཞན་ཡང་ཤེས།།
གུག་གུ་ཤན་ནི་ཧོར་གྱི་ཏིང་ལས་ལོད།།༼དཔེ་གཞན་དུ་གུ་གེ་ཤེལ་ནི་ཧོར་གྱི་ཏིང་ལས་ལོད།།ཞེས་འབྱུང་།༽
གདན་མ་མུ་མེན་གྱིས་བྱས་རབ་ཏུ་འདོད།།
དོ་ལོ་བཞུ་ཤེལ་སྔོན་མོས་བྱས་པ་ཞེལ།།
ཕུལ་ཚད་བདུན་ཚར་རེ་ལ་གསེར་ཞོ་དྲུག།།
བོད་དང་རྒྱ་ནག་གཉེན་དུ་འབྲེལ་དུས་སུ།།
རྒྱ་ནག་བཟོ་བོས་བོད་དུ་བཟོས་པ་ཡི།།
ཐེར་པོ་རྙིང་མ་ངམས་དཀར་རྒྱ་རིས་གསལ།།
བརྡུངས་ཚེ་རྒྱ་དྲིལ་དངོས་དང་སྐད་འདྲ་བ།།
བཟོ་དབྱིབས་ཅུང་ཟད་འཐེར་བས་འཐེར་པོ་ཞེས།།
དེ་རྗེས་རྒྱ་ནག་ཧོར་གྱིས་བཟུང་བའི་དུས།།
སྔ་མའི་རྒྱུ་དང་ཁྱད་པར་མེད་པ་ལ།།
ལྟོ་བ་ཆེ་ཞིང་ཁ་ཐུང་ངམས་དཀར་བ།།
ཆེ་ཆུང་འགའ་ཞིག་བཟོས་ལ་ཧོར་ཟངས་ཟེར།།
འདི་ཡང་སྐྱོན་མེད་མཐོ་ལོངས་ཞོ་བརྒྱའི་གོང་།།
བོད་བཟོ་རྙིང་མ་ངམས་དཀར་ཤ་ཆེ་ཞིང་།།༼དཔེ་གཞན་དུ་ངམས་དམར་ཞེས་འབྱུང་།༽
དོང་རིང་བརྗིད་ཆེ་བཅོག་མེད་གྲོགས་སྐད་ཆུང་།།
ཁ་ཁྱིམ་འཐུག་པ་མཐོ་ལོངས་ཚད་ལ་ནི།།
བརྒྱ་ཕྱེད་ཞོ་ཡི་རིན་ཐང་བཅད་པར་བྱ།།
དེ་ནས་སྐལ་པ་དང་མཐུན་རིམ་བཞིན་དུ།།
བཟོ་བོས་བཟོ་རྒྱུ་ཚང་དུས་འོ་མ་བཞིན།།
ལྷད་དང་བཅས་པའི་དཀར་དམར་ཟངས་རྣམས་ལ།།
ཡུལ་དུས་སྐབས་དང་སྦྱར་བའི་རིན་ཐང་མཛོད།།
དཀར་ཡོལ་དང་པོ་འབྲུག་སྐྱབས་སྔ་མོད་ཀྱི།།
རྗེས་སུ་རྒྱ་ནག་རྒྱལ་པོས་ས་སྐྱ་པར།།
ཤིན་ཏུ་དད་པས་ཕུལ་བའི་དཀར་ཡོལ་ནི།།
བུག་པའི་རྣམ་པ་སྟོང་ཙམ་ཡོད་པ་ལ།།
འཛག་པར་མི་འགྱུར་འཐག་ལས་གྲུབ་ཅེས་པའི།།
ཁྱད་ནོར་ཡ་མཚན་ཅན་ཞིག་ཕུལ་བར་སྣང་།།
གཞན་ཡང་དུང་གིས་ཨ་མོ་འགྱ་འགྱ་དང་།།
ཤེལ་སྣོད་ཆུ་རིས་ཅན་སོགས་མང་མོད་ཀྱི།།
འདི་ཡན་གོང་ཐང་བཀོད་མ་མཐོང་ངོ་།།
ད་ནི་སྤྱི་རུ་གྲགས་པའི་དཀར་ཡོལ་ནི།།
རྒྱུ་ལ་ཤེལ་རྡོ་ས་ཡོལ་རྣམ་གསུམ་ལས།།
ཤེལ་ཡོལ་ཤེལ་དཀར་བསྲེས་ཟླ་ཡོད་པ་སྟེ།།
འབྲས་ཤེལ་ཤེལ་རྩེ་རྣམས་ཀྱི་རྒྱུ་ལས་འབྱུང་།།
རྡོ་ཡོལ་རྡོ་བའི་རིགས་ལས་འབྱུང་བ་སྟེ།།
ཧོར་དཀར་ཕལ་མོ་ཆེ་ལ་ཡོང་བར་སྣང་།།
རྒྱ་ནག་མ་དང་བོད་དཀར་རྙིང་མ་ཡིན།།
འདི་རྣམས་རབ་ལ་གསེར་སྲང་དོ་མ་དང་།།
ལི་འགག་རྙིང་མ་ཆེན་པོ་གསེར་ཞོ་དོ།།
བར་མ་རྡོག་ཞོ་རག་འགག་བཞི་ལ་ཞོ།།
དངུལ་ཏིར་ལི་ཏིར་ལྗང་ཏིར་ཟངས་ཏིར་རྣམས།།
དང་པོ་སྲང་དོ་བར་མ་སྲང་རེ་དང་།།
ཐ་མ་ཞོ་དྲུག་ཙམ་གྱི་གོང་ཐང་བྱ།།
འདི་རྣམས་འགྲོ་མགོན་འཕགས་པའི་དུས་སུ་ཡིན།།
ཟངས་ཞོ་མདའ་ཚད་མ་དང་ཀ་ཏོ་ར།།
ཤིན་ཏུ་བརླིང་བ་རེ་ལ་སྲང་རེ་མ།།
ཇ་ཁྲ་ཆེ་ན་ཞོ་དོ་བར་མ་ཞོ།།
ཆུང་བ་བྲེ་རེ་ཤོང་ལ་ཞོ་ཕྱེད་མ།།
གོས་དར་རྒྱུ་ནི་ཤིང་བལ་ཟོས་པའི་འབུའི།།
དེ་ལ་ཚོས་རིགས་ལ་སོགས་བརྗོད་བྱེད་ན།།
ཏ་ཧུན་དམར་པོ་ཟི་ཧུན་དམར་སྐྱ་སྟེ།།
ཐོ་ཧུན་དེ་ལས་སྐྱ་བ་ཅིག་ལ་ཟེར།།
སྙུག་ཁ་ལ་ཡང་སྙུག་སེར་སྙུག་སྐྱ་གསུམ།།
ནེ་ཙོ་ནེ་ནག་ནེ་སེར་ནེ་སྐྱ་བཞི།།
ལྕགས་ནག་ལྕགས་སྐྱ་ལྕགས་སྔོན་ཟངས་ཁ་བཞི།།
ངུར་ཁ་ངུར་སེར་དངུར་སྐྱ་ངུར་ནག་བཞི།།
མཆིན་ཁ་མཆིན་ནག་མཆིན་སྐྱ་མཆིན་དམར་བཞི།།
འགའ་ཧང་ངང་པ་རྔ་ཁ་དཀར་པོའི་ངོས།།
ཅུང་ཟད་དམར་ཉམས་ཡོད་པ་དེ་ལ་བྱ།།
དམར་སྨུག་དངོས་དང་ཟི་ཧུན་དམར་སྨུག་དང་།།
མཆིན་ཁའི་དབྱིབས་དང་མཐུན་པའི་དམར་སྨུག་གསུམ།།
ཇ་ཁ་ཡོ་ཁ་ཤུག་ཁ་བྲ་ཁ་དང་།།
གཡུ་ཁ་ལྕགས་ཁ་གནམ་ཁ་གུར་གུམ་ཁ།།
དེ་དག་གཞི་སྟན་གཅིག་ལ་ཚོགས་པའི་མིང་།།
ཚོས་རིགས་མི་གཅིག་གཉིས་ལ་ཚོས་གཉིས་མ།།
ཚོས་གསུམ་མ་ལ་ཐོན་ཏི་ཞེས་སུ་བརྗོད།།༼དཔེ་གཞན་དུ་མཐོན་མཐིང་ཞེས་འབྱུང་།༽
ཚོས་རིགས་བཞི་པ་ཟ་འོག་ཞེས་ཟེར་ཞིང་།།
ཁ་དོག་ལྔ་ཚང་ཁ་ཐི་འབོད་པར་སྣང་།།
དེ་ལས་མང་བ་དིང་བོན་རིགས་སུ་བྱ།།
ཚོས་རིགས་སྣ་ཚོགས་སྤྲིན་གཟར་འཐགས་འདྲ་ན།།
གོས་རིགས་དེ་ལ་མཁས་པས་སྤྲེའུ་འདོགས།།༼དཔེ་གཞན་དུ་སྤྲའུ་འདོགས་སོ།ཞེས་འབྱུང་།༽
རྒྱ་ཧོར་གཉིས་ཀ་ཡིན་ཞེས་སྨྲ་བར་འདུག།།
འཐག་རིགས་ཇུས་ཤེས་རྒྱུ་དུས་གནམ་འཐག་ལ།།
རྒྱུ་བཞུས་སྤུན་ནི་རྐྱང་པ་བཏང་བ་ན།།
འཇམ་ཇུས་ཞེས་ཟེར་ཁ་གཅིག་རྐྱང་ཇུས་ཟེར།།
རྒྱུ་སྤུན་གཉིས་ཀ་བཞུས་ན་སྒྲིལ་ཐག་སྨྲ།།
དེ་ལ་གསེར་ལེབ་བཏང་ན་ན་ཇུས་ཟེར།།
ཀ་ར་ན་ཇུས་དོམ་ཇུས་ལ་སོགས་དང་།།
རྟ་སི་གེས་སི་ལ་སོགས་བྱེ་བྲག་རྣམས།།
ཚོས་དང་རི་མོས་འབྱེད་ཀྱིས་ཤེས་བར་བྱོས།།
དིང་བོན་རྙིང་མ་ཁ་རེ་གསེར་སྲང་རེ།།
གསར་མ་ཁ་ཆུང་ལ་ནི་ཞོ་དོ་མ།།
གཞན་མ་རྒྱ་ཧོར་གོས་རྙིང་ཁ་ཞོ་རེ།།
གོས་གསར་ཁ་ཞོ་ཕྱེད་མ་བྱེད་པར་སྣང་།།
དར་ནི་ཧོར་དར་འགྲིག་ཅིང་ཤིན་ཏུ་སྲབ།།
རྙིང་མ་ཁ་ཆེན་ལ་ནི་ཞོ་ཕྱེད་མ།།
རྒྱ་དར་དར་ཆེན་སྤུན་སྦོམ་རྒྱུ་ཕྲ་ལ།།
ཁ་བཞི་ལ་ནི་ཞོ་རེ་བྱེད་པར་སྣང་།།
རྒྱ་གར་ནུབ་དར་ཁ་ཆེ་མཉེན་ལ་འཐུག།།
ཁ་རེ་ནམ་རེ་བྱེད་པ་འགའ་ཞིག་འབྱུང་།།
དར་ཕྲན་གཞན་རྣམས་གོང་ཐང་སུས་ཀྱང་ཤེས།།
ལིང་མེན་ཁྱད་པར་རི་མོ་ཡོད་མེད་ཡིན།།
རི་མོ་ཡོད་པ་ལིང་ཡིན་མེད་པ་མེན།།
རབ་འབྲིང་གོང་ཐང་དར་དང་ཆ་འདྲ་ཙམ།།
ཟམ་ཟོ་རྒྱ་རས་རབ་ལ་ཁ་བཅུ་ཞོ།།
ཀ་ཤི་ཀ་རས་སྲབ་ཅིང་ལེགས་པ་ལ།།
ཁ་རེ་ཞོ་ཕྱེད་བྱེད་པ་བྱས་ཞེས་ཐོས།།
གཞན་མ་ཤར་རས་ཁ་རེ་ཀ་ཕྱི་ཡང་།།
ལེགས་ན་ཁ་རེ་སེ་གཉིས་གཞན་རྣམས་ལ།།
ཁ་རེ་སེ་རེ་བྱེད་པ་མང་བར་སྣང་།།
པད་འདབ་ཞེས་པ་རི་མོ་པདྨའི་འདབ།།
སྟོད་ནས་བྱ་སྤུ་མ་ཞེས་ཐག་འགྲིག་ལ།།
ཡུག་རིང་སྦུབས་ལ་ཞོ་རེ་བྱེད་མོད་ཀྱི།།༼དཔེ་གཞན་ཞིག་ཏུ་སྦུགས་ལ་ཞེས་འབྱུང་།༽
སྤེན་མདོག་གཞན་རྣམས་ཞོ་ཕྱེད་ཁུལ་དུ་བྱ།།
གོས་དང་ཕྱིང་པ་ཞྭ་ཐུལ་པགས་རྩག་རྣམས།།
རབ་ལ་སྲང་རེ་འབྲིང་ཐ་དེ་ཡིས་ཤེས།།
བསེ་ལ་ཧོར་རྒྱ་བོད་དང་གསུམ།།
ཧོར་བསེ་ཀོ་གཅིག་རྩི་གས་མེད།།
ཕལ་ཆེར་ཇོ་རྩེ་བྱུགས་པ་མང་།།
གསེར་ཤོག་རྒྱབ་པ་མི་སྲིད་དོ།།
རྒྱ་བསེ་རྩི་གས་ཡོད་པ་དང་།།
ཀོ་གཅིག་ཀོ་གཉིས་གང་ཡང་སྲིད།།༼དཔེ་འདིར་ཀོ་གཅིག་ཀི་གཉིས་ཞེས་འབྱུང་།༽
གསེར་ཤོག་བརྒྱབ་དང་ཚོན་ཁྲ་མང་།།
ཇོ་རྩེ་བྱུགས་པ་མི་སྲིད་དོ།།
བོད་བསེ་དེ་གཉིས་ལས་སོབ་པ།།
ཕལ་ཆེར་རྩི་སྲབ་གས་པ་མང་།།
རྒྱ་དང་ཧོར་གྱི་རི་མོ་མེད།།
ཧོར་ཆམ་ཆུང་ཞིང་མཉེན་པ་ལ།།
སྲང་དོའི་ཁུལ་དུ་བཅད་པ་ཡིན།།
རྒྱ་ཆམ་གསེར་ཆ་ཆེ་བ་ལ།།
ཞོ་བཅུའི་གོང་ཐང་བྱེད་མོད་ཀྱི།།
བོད་ཆམ་རྙིང་མ་ལེགས་ཤོས་ལ།།
སྲང་རེ་བྱས་པའི་ལོ་རྒྱུས་སྣང་།།
སྒམ་དང་དོང་པ་སྡེར་མ་སོགས།།
སྐབས་དང་སྦྱར་བའི་གོང་ཐང་མཛོད།།
མྱང་མཚོ་དགོན།
མཚན་རྒྱས་པར། མྱང་མཚོ་བཀྲ་ཤིས་ཆོས་གླིང་ཞེས་ཞུ། འབྲོང་རྩེ་ནས་སྤྱི་ལེ་༨ཙམ་སྤྱིར་བཏང་འཁོར་ལམ་བརྒྱུད་སོང་ན་སྟག་རྩེ་གྲོང་གི་ལྟག་ཏུ་བཙུན་མའི་དགོན་དེ་མཇལ་རྒྱུ་ཡོད། དགོན་དེ་ནི་ཐོག་མར་མྱང་ཏིང་ངེ་འཛིན་བཟང་པོས་ཕྱག་བཏབ་གནང་ཞིང་། དེ་རྗེས་ཇོ་བོ་རྗེའང་ཞབས་བཅགས་པ་ཡིན་ཞེས་གསུངས། ད་ལྟ་བསྐྱར་བཞེངས་གནང་བའི་དགོན་གནས་དེར་བྱང་གཏེར་རྡོར་བྲག་ལུགས་ཕྱག་ལེན་མཛད་པ་ཡིན།
ལུགས་ཀྱི་བསྟན་བཅོས་ཨུཏྤ་ལའི་སྡོང་པོ།
དང་པོ་ཇིང་གིར་རྒྱལ་པོའི་དུས།།
སྒ་ཡོད་རྟ་མེད་ཅེས་ཀྱང་ཟེར།།
ཅི་ཕྱིར་ཞེ་ན་སུམ་རྩེན་ལས།།
དང་པོ་ལྷ་རྟ་སྒ་བཅས་བབས།།
དེ་ཡང་དུས་ཀྱི་ཤར་ཕྱོགས་ཀྱི།།
ཙོང་ཁ་མཚོ་སྔོན་ཆེན་པོར་ཐིམ།།
རྟ་མེད་སྒ་དེ་ལུས་པ་ལས།།
སྤེན་ལང་ངར་མ་ཞེས་བྱ་བས།།
རྟ་ནི་ཚོལ་དུ་ཕྱིན་པ་ཡིན།།
མདོ་སྨད་རྨ་ཆུའི་གླིང་ཁུག་དང་།།
ཙོང་ཁ་མཚོ་སྔོན་ཆེན་པོ་ནས།།
རྟ་རིགས་མི་གཅིག་བཅུ་གཉིས་རྙེད།།
དེ་རྗེས་སྔར་གྱི་སྒ་དཔེར་བྱས།།
བཟོ་བོ་གན་གྱོ་མི་རྒོད་ཀྱིས།།
རྒྱུ་ནི་སྤེན་མ་འཇའ་ཤིང་ངོ་།།
གླ་གོར་ཞོ་ཤ་དར་ཤིང་དང་།།
ཙན་དན་དཀར་དམར་ཨ་ག་རུ།།
སོ་དང་སྒྲོ་རྐང་ལས་བྱས་སོགས།།
སྒ་རིགས་མི་འདྲ་བཅུ་གཉིས་བཟོས།།
ཡ་ཐོད་རྒྱལ་པོ་འགྱིང་འདྲ་དེ།།
འགྱིང་བའི་ནང་ནས་འཛུམ་པ་ཞིག།།
དེ་ལས་འཁྱུད་པའི་བདེ་ཉམས་ཡོད།།
ཡུ་མོ་ཨོག་སྒོ་དོག་པ་ལ།།
སེང་གེའི་སྟོད་འདྲ་དཔུང་པ་བརྟེན།།
བརྟེན་པའི་ནང་ནས་འཕྲུལ་ཞིག་ཡོད།།
དེ་ནས་འདྲ་དཔེ་བཤད་ཙ་ན།།
བྱ་བཞི་ཚང་དུ་ཉལ་བ་འདྲ།།
བྱེའུ་བཞི་གཟན་བུ་འཐུ་བ་འདྲ།།
སྒ་རྒྱུན་སྐར་ཕྲན་ཤར་བ་འདྲ།།
གོང་ཐག་མགྲིན་པའི་རྒྱན་དང་འདྲ།།
སྨེད་ནི་མཇུག་མར་འཇུས་པ་འདྲ།།
གློ་ནན་སྒོ་ལ་འབྱར་བ་འདྲ།།༼དཔེ་གཞན་དུ་གློ་ནན་སྦོ་ལ་འབྱར་བ་འདྲ།།ཞེས་འབྱུང་།༽
ཕྱི་སྒྲོམས་སྲིན་མོའི་ཐལ་མོ་ཡངས།།
འདོམ་གང་ཁྲུ་བཞི་མཐོ་གང་དང་།།
མཁྱུད་གང་ཆག་གང་ཚད་དུ་ཡོད།།
དེ་ནས་རིམ་གྱིས་མཆེད་པའི་སྒ།།
ཧོར་རྒྱ་བོད་ཀྱི་ལུགས་གསུམ་བྱུང་།།
ཧོར་སྒ་རབ་ལ་གསེར་སྲང་བཅུ།།
རྒྱ་སྒ་རབ་ལ་གསེར་སྲང་བརྒྱད།།
ཚག་གསེར་ཧོར་རྒྱ་བོད་དང་གསུམ།།
ཧོར་གྱི་ཚག་གསེར་ལྕགས་ལ་དོང་།།
དེ་ཕྱིར་གསེར་ཆ་གོང་ཐང་ཆེ།།
རྒྱ་ཡི་ཚག་གསེར་ལྕགས་རྩབས་པར།།
གསེར་སྐུད་ཁྲིད་པས་གསེར་ཆ་ཆུང་།།
བོད་ཚག་རྙིང་མ་རྒྱ་འདྲ་ལ།།
གསར་པ་མི་བརྟན་རྩུབ་ཉམས་ཆེ།།
གོང་ཐང་སོ་སོའི་སྒ་དང་མཚུངས།།
འདི་ཉིད་རྟ་ཆས་དབང་དུ་ཡིན།།
དངུལ་ཚག་རྣམས་ཀྱང་འདིས་ཤེས་མོད།།
རྒྱ་ནག་རྒྱལ་པོ་ཟི་ཧིན་ཧན་གྱི་དུས།།
ཁྲག་མཁྲིས་རྒྱས་པའི་སྙུན་གྱིས་ནོན་པའི་ཚེ།།
བས་ཧོ་འོ་ཞེས་ངོ་མཚར་ཅན་ཞིག་གིས།།
ལྗོན་པའི་ལོ་མ་དྲི་མཆོག་ལྡན་པ་ཞིག།།
མཆུ་ཡིས་འཆང་སྟེ་ཕོ་བྲང་རྩེ་མོར་བཞག།།
རྒྱལ་པོའི་ཕྱག་ཏུ་ཕུལ་བས་ཅུང་ཟད་བཞེས།།
སྙུན་ལས་གྲོལ་ཏེ་བདེ་བ་རབ་ཏུ་རྒྱས།།
རང་གི་དབང་གྱུར་རྣམས་ལ་དྲིལ་ཆེན་བསྒྲགས།།
ཡོན་ཏན་དུ་མ་ལྡན་པའི་ལོ་མ་འདི།།
སུ་ཡིས་རྙེད་ལ་བྱ་དགའ་ཆེན་པོ་བྱེད།།
ཞེས་སྨྲས་ཕྱོགས་བཅུར་ཕོ་ཉ་བཀྱེ་བ་ལས།།
རྒྱ་ནག་ལྷོ་ཕྱོགས་ཕིང་གི་རི་བོ་ནས།།